Eelmine aasta kirjutasin korra juba, et Eesti meedia võiks avardada enda välismõõdet, siis nüüd aasta hiljem pole ma näinud ühtegi märki selle paranemisest. Nii  kahju kui see ka pole, elab Eesti meedia minu meelest kohutavas infosulus, kus valitseb ideoloogia ja väljaannete enda seisukohad.    Ei jaksa väsimast, et lugedes pidevalt Skandinaavia väljaandeid, saab teada praktiliselt kõik maailmas toimuvast. Võrguväljaanded nagu di.se, e24.no, jp.dk toidab lugejat paraja debatilise annusega, kuid kahjuks Eestis seda ei näe. Aga need väljaanded on vaid üle mere. Huvitav, millal Eestis üldse ärgatakse ja tekitatakse mingi debatt, ideoloogiavaba debatt? Lähimas  tulevikus on kaunis keeruline näha selle võimalikkust.    Maailmas toimub lihtsalt niivõrd palju huvitavaid arenguid ning kahju on vaadata, et osa inimesi sellest osa ei taha saada. Võrreldes Helsingin Sanomate kommentaare Postimehe kommentaaridega, siis kisub vaid meel nukraks. Vastu vaatavad ainult krambid, stambid, dogmad, nõiapõletamine, duaalsus ja Jumal teab mis veel. Nagu korduvalt olen juba öelnud, siis kommunistlik propaganda on omal ajal eestlaste peal küll "hea" töö teinud ning tundub,  et majandussurutise ajal see kõik süveneb.    Diplomaatiline rahvuslus on hoopis teine tera kui duaalne rahvuslus. Esimene valitseb kindlalt Põhjamaades ning teine Hiinas. Ja ka Eestis. Kõik tänapäevased arengud näitavad, et edukam on esimene, kuid Eestis ja Hiinas arvavad paljud, et teine.    Kui teatud arengud Eestis, Euroopas, USAs või maailmas pole Eesti huvides, siis sedasi ka rääkige, mitte ei ole vaja foobiliselt joiguda. Maailmas on arengud ning mis on õige ja vale, selle  otsustab lugeja, vaataja, kaasaelaja ning mitte meedia. Viimase ülesanne on vahendada, tekitada debatti ja panna inimest mõtlema mitte olla seisukohaks.    Kõrgemal tasandil on pidevalt räägitud Põhjalasse kuulumisest, kuid Põhjalasse on küll rohkem kui 80km. Proovige.